Manisnya Cinta Di Cappadoccia (filem)

Sinopsis

Ifti Liyana (Nur Fazura) tidak pernah mendambakan sayang dari lelaki yang bernama Fredo (Josian Hogan). Bertahun bersama, namun tiada segelumit perasaan untuk jejaka itu. Akhirnya, Fredo menikahi gadis lain dan tinggallah Ifti Liyana menyusuri hidupnya sendiri.
Ifti merupakan "mama" kepada anak-anak kakaknya, Aida (Eja) yang telah meninggal dunia akibat kanser. Suami kakaknya, Bakhtiar (Faizal Hussein) yang gagal menjadi seorang suami dan ayah yang baik, ingin memulakan hidup baru dengan Ifti. Pertemuan pertama Ifti dengan Nazmi (Shaheizy Sam),seorang pemandu bas telah mencambahkan perasaan yang dia sendiri tidak fahami. 
Datin Noor (Erma Fatima) menugaskan Ifti dan rakan karibnya, Dhivia (Rafidah Abdullah) untuk mencari perabot rumahnya di Turki. Ifti terserempak dengan Nazmi di sana. 
Permasalahan terungkai kini. Sukarnya mengucapkan kata maaf. Demi cinta dan sayangnya, Ifti Liyana membuang ego yang tersarat padu di hatinya. Dia yakin Nazmi tercipta untuknya. Yang akan melindungi dan mengasihinya hingga ke akhirnya.

Penerbitan

Pengarah filem ini, Bernard Chauly, telah diberi lima buah novel cinta popular oleh salah sebuah studio filem ini,Global Station untuk dijadikan sebagai filem pada 2012. Antara kelima-lima novel tersebut, novel 'Manisnya Cinta' hasil nukilan Anis Ayuni telah dipilih. Filem ini telah menjalani pengambaraan selama sebulan (antara bulan April dan Mei 2013) di Lembah Klang dan di dua buah bandar di Turki, Cappadocia dan Anatolia. Untuk pengambaraan di Turki, pihak produksi telah bekerjasama dengan pihak Turkish Tourism untuk menghasilkan visual yang terbaik. Bernard mengambil inisiatif sendiri untuk meninjau lokasi penggambaran tanpa bantuan pemandu pelancong dengan  menyewa sebuah kereta dan memandu lebih 2,500 kilometer dalam masa seminggu. Bermula dari Cappadoccia ke Anatolia sehingga ke Pamukkale dan kemudian berakhir di Ephesus dan Izmir berdekatan lautan Aegean. Filem ini merupakan gandingan kedua Fazura dan Shaheizy Sam selepas drama Kisah Cinta di TV3. Shaheizy Sam mengakui babak paling sukar untuk dilakukan di dalam filem ini ialah ketika wataknya, Nazmi melamar Ifti Liyana (Nur Fazura). Dia menyatakan babak ini memakan masa selama 20 minit di dalam cuaca sejuk bersalji tetapi berjaya dihasilkan melalui satu percubaan sahaja. Ketika produksi, dilaporkan bahawa teraju filem ini, Sam dan Fazura telah bercinta (cinta lokasi). Penulis novel asal, Anis Ayuni berpuas hati dengan filem ini tetapi mengingatkan kepada pembaca novel asal agar tidak menjangkakan semua babak di dalam novel akan muncul di dalam filem ini. Antara perubahan paling ketara di dalam filem ini berbanding novel asal ialah lokasi Mesir di dalam novel telah diubah kepada Cappadocia, Turki selepas kejayaan filem Istanbul Aku Datang!.

Tayangan

Trailer filem ini telah ditayangkan di Youtube pada 28 Ogos 2014.Tayangan perdana filem ini telah dilakukan di GSC Pavilion Kuala Lumpur pada 24 November 2014.Dilaporkan, terdapat penonton yang menangis ketika tayanagan perdana filem ini dilakukan.

Kutipan

Selepas sembilan hari tayangan, filem ini telah mengumpul lebih RM 1 Juta. Filem ini akhirnya berjaya mengumpul RM 1.6 Juta.

Ulasan kritis

Rata-rata ulasan mengenai filem ini ialah positif.Hassan Abd Muthalib dari Astro Awani mengulas bahawa filem ini merupakan filem terbaik Bernard Chauly. Portal perfileman, DramaticDurian.com memuji skrip dan lakonan Nur Fazura. Portal hiburan, Murai.com.my mengulas jalan cerita hasil adaptasi novel ini biasa sahaja tetapi berjaya dicantikkan oleh tenaga kerja filem melalui sinematografi Cappadocia dan watak Nur Fazura. Diyana AR dari portal kehidupan, TheVocket.com pula menyenaraikan filem ini sebagai "9 Filem Terbaik Malaysia 2014". Suhaimi Suib dari portal hiburan Skorbintang.com memberi satu perkataan untuk menggambarkan filem ini iaitu "Terbaik!". Portal berita Malaysian Gazette pula mengkritik campur tangan penulis novel asal, Anis Ayuni di dalam penghasilan skrip filem ini yang menyebabkan penceritaan filem ini agak longgar.